Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την αναστολή ορισμένων παραχωρήσεων που καθορίζονται στην ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με τις οδηγίες που θέσπισε το Συμβούλιο στις 27 Ιουνίου 1996, η Επιτροπή και οι υπό εξέταση συνδεδεμένες χώρες ολοκλήρωσαν τις διαπραγματεύσεις σχετικά με τα πρόσθετα πρωτόκολλα στις ευρωπαϊκές συμφωνίες. Τα πρόσθετα πρωτόκολλα προσαρμόζουν ορισμένες παραχωρήσεις για γεωργικά προϊόντα οι οποίες προβλέπονται στην ευρωπαϊκή συμφωνία ώστε να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος. Το Συμβούλιο ενέκρινε το πρόσθετο πρωτόκολλο εξ ονόματος της Επιτροπής με την απόφαση του Συμβουλίου της 18ης Μαΐου 1998 [1].

[1] ΕΕ L 317 της 10.12.1999, σ. 1.

2. Κατόπιν απόφασης που έλαβε στις 25 Μαίου 1999 η κυβέρνηση της Δημοκρατίας της Λετονίας και της έγκρισής της στις 27 Μαΐου 1999 από το Κοινοβούλιο της Δημοκρατίας της Λετονίας, θεσπίστηκαν προσωρινά μέτρα διασφάλισης των εισαγωγών χοιρείου κρέατος στη Λετονία (CN 0203) καταγωγής, μεταξύ άλλων, Ευρωπαϊκής Κοινότητας. Τα προσωρινά μέτρα διασφάλισης παρατάθηκαν για δύο ακόμη έτη από τις 18 Δεκεμβρίου 1999 κατόπιν απόφασης που έλαβε η κυβέρνηση της Λετονίας στις 7 Δεκεμβρίου και εγκρίθηκε στις 9 Δεκεμβρίου από το Κοινοβούλιο της Λετονίας.

3. Με τη λήψη των οριστικών μέτρων διασφάλισης χωρίς να παραπεμφθεί προηγουμένως το θέμα στο Συμβούλιο Σύνδεσης ΕΕ-Λετονίας, η Δημοκρατία της Λετονίας δεν ενήργησε σύμφωνα με τις υποχρεώσεις που υπέχει δυνάμει των άρθρων 33 παράγραφος 2 και 33 παράγραφος 3 στοιχείο α) της ευρωπαϊκής συμφωνίας ΕΕ-Λετονίας, η οποία προβλέπει ότι το θέμα πρέπει να παραπέμπεται στο Συμβούλιο Σύνδεσης ΕΕ-Λετονίας μαζί με όλες τις σχετικές πληροφορίες, προκειμένου να επιδιωχθεί η εξεύρεση λύσης εντός τριάντα ημερών.

4. Μεταξύ των δύο μερών διεξήχθησαν διαβουλεύσεις μόνο για τεχνικά θέματα (στις 26 Μαΐου 1999, 15 Ιουνίου 1999, 12 Οκτωβρίου 1999 και 23 Νοεμβρίου 1999), αλλά η Λετονία δεν παρέσχε στο Συμβούλιο Σύνδεσης ΕΕ-Λετονίας όλες τις απαιτούμενες πληροφορίες πριν από τη θέσπιση των οριστικών μέτρων διασφάλισης.

5. Επιπλέον, στην περίπτωση αυτή, η Δημοκρατία της Λετονίας δεν κατάφερε να αποδείξει ότι στην περίπτωση αυτή πληρούνται οι προϋποθέσεις του άρθρου 30 της ευρωπαϊκής συμφωνίας ΕΕ-Λετονίας για τη λήψη μέτρων διασφάλισης. Πιο συγκεκριμένα, η Λετονία απέτυχε να αποδείξει ότι χοίρειο κρέας καταγωγής Ευρωπαϊκής Κοινότητας εισήχθη στη Λετονία σε ιδιαίτερα μεγάλες ποσότητες και κάτω από συνθήκες που προκάλεσαν σοβαρές οικονομικές ζημίες στους παραγωγούς παρόμοιων ή άμεσα ανταγωνιστικών προϊόντων της Λετονίας.

6. Μετά τη θέση σε ισχύ των μέτρων διασφάλισης της Λετονίας για το χοίρειο κρέας, οι επιχειρηματίες της Κοινότητας υπέστησαν σοβαρές οικονομικές ζημίες λόγω του ότι δεν είναι πλέον σε θέση να εξάγουν χοίρειο κρέας στη Λετονία. Για να προστατευθούν τα συμφέροντα της Κοινότητας, η Επιτροπή προτείνει να ληφθούν μέτρα ως αντίποινα στα μέτρα διασφάλισης για το χοίρειο κρέας που θέσπισε η Δημοκρατία της Λετονίας. Συνεπώς, ο παρών κανονισμός προβλέπει την αναστολή των γεωργικών παραχωρήσεων για το βούτυρο, τις οποίες χορηγεί η Κοινότητα στη Δημοκρατία της Λετονίας.

7. Ζητείται από το Συμβούλιο να θεσπίσει τον προτεινόμενο κανονισμό.

2000/0054 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την αναστολή ορισμένων παραχωρήσεων που καθορίζονται στην ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [2],

[2] ΕΕ C ...

Εκτιμώντας τα εξής:

(1) Το πρωτόκολλο που προσαρμόζει τις εμπορικές πτυχές της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου, ώστε να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος [3], που το Συμβούλιο αποφάσισε να ολοκληρώσει στις 18 Μαΐου 1998, άρχισε να ισχύει την 1 Μαρτίου 2000. Η ευρωπαϊκή συμφωνία προβλέπει παραχωρήσεις όσον αφορά τα γεωργικά προϊόντα που χορηγούν η Κοινότητα και η Λετονία σε αρμονική και αμοιβαία βάση , όπως ορίζεται στο παράρτημα Vα (παραχωρήσεις της Κοινότητας), στο παράρτημα Χ και στο παράρτημα ΧΙ (παραχωρήσεις της Λετονίας).

[3] ΕΕ L 317 της 10.12.1999, σ. 1.

(2) Την 1η Ιουνίου 1999, η Δημοκρατία της Λετονίας εισήγαγε προσωρινά μέτρα διασφάλισης για το χοίρειο κρέας καταγωγής, μεταξύ άλλων, Ευρωπαϊκής Κοινότητας και δεν τήρησε τις υποχρεώσεις της όσον αφορά τη διεξαγωγή διαβουλεύσεων, όπως προβλέπεται στα άρθρα 33, παράγραφος 2 και 33, παράγραφος 3 στοιχείο α) της ευρωπαϊκής συμφωνίας ΕΕ-Λετονίας για την εγκαθίδρυση συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός και της Δημοκρατίας της Λετονίας, αφετέρου [4].

[4] ΕΕ L 26 της 2.2.1998, σ. 3.

(3) Από τις 18 Δεκεμβρίου 1999 η Δημοκρατία της Λετονίας έλαβε οριστικά μέτρα διασφάλισης για το χοίρειο κρέας για περίοδο δύο ετών.

(4) Η Κοινότητα εκτιμά ότι η Δημοκρατία της Λετονίας απέτυχε να αποδείξει ότι στην περίπτωση αυτή πληρούνται οι προϋποθέσεις του άρθρου 30 της ευρωπαϊκής συμφωνίας ΕΕ-Λετονίας για τη λήψη μέτρων διασφάλισης. Πιο συγκεκριμένα, η Λετονία απέτυχε να αποδείξει ότι χοίρειο κρέας καταγωγής Ευρωπαϊκής Κοινότητας εισήχθη στη Λετονία σε ιδιαίτερα μεγάλες ποσότητες και κάτω από συνθήκες που προκάλεσαν σοβαρές οικονομικές ζημίες στους παραγωγούς παρόμοιων ή άμεσα ανταγωνιστικών προϊόντων της Λετονίας.

(5) Ως συνέπεια των μέτρων που έλαβε η Δημοκρατία της Λετονίας, οι εξαγωγές των υπό εξέταση προϊόντων από την Κοινότητα στη Δημοκρατία της Λετονίας περιορίστηκαν σοβαρά.

(6) Βάσει της ευρωπαϊκής συμφωνίας με τη Λετονία, η κατάσταση αυτή οδηγεί στην εφαρμογή του άρθρου 123 παράγραφος 2 της συμφωνίας αυτής.

(7) Πρέπει να προστατευθούν τα εμπορικά συμφέροντα της Κοινότητας με την αναστολή ορισμένων από τις παραχωρήσεις που προβλέπονται στην ευρωπαϊκή συμφωνία, ισοδύναμων με την εμπορική αξία των μέτρων διασφάλισης που έλαβε η Λετονία για το χοίρειο κρέας που εξάγεται από την Κοινότητα στη Λετονία.

(8) Όπως απαιτείται βάσει του άρθρου 123, παράγραφος 2 της ευρωπαϊκής συμφωνίας με τη Λετονία, κατά την επιλογή των μέτρων πρέπει να δίδεται προτεραιότητα στα μέτρα που διαταράσσουν λιγότερο τη λειτουργία της ευρωπαϊκής συμφωνίας.

(9) Πριν από τη λήψη των μέτρων αυτών, παρασχέθηκαν στο συμβούλιο σύνδεσης ΕΕ-Λετονίας όλες οι σχετικές πληροφορίες που απαιτούνται για τη διεξοδική εξέταση της κατάστασης με στόχο την εξεύρεση λύσης αποδεκτής και από τα δύο μέρη.

(10) Δεδομένου ότι τα μέτρα που απαιτούνται για την εφαρμογή του κανονισμού αυτού είναι μέτρα διαχείρισης κατά την έννοια του άρθρου 2 της απόφασης αριθ.1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [5] πρέπει να λαμβάνονται με τη διαδικασία διαχείρισης που προβλέπεται στο άρθρο 4 της απόφασης αυτής.

[5] ΕΕ L 184, της 17.7.1999, σ. 23.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Aναστέλλονται οι ακόλουθες παραχωρήσεις που εκτίθενται στο παράρτημα V(α) της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου:

>ΘΕΣΗ ΠIΝΑΚΑ>

Άρθρο 2

Η Επιτροπή θα ανακαλέσει τα μέτρα που εκτίθενται στο άρθρο 1, σύμφωνα με τη διαδικασία που καθορίζεται στο άρθρο 3 παράγραφος 2 μετά την κατάργηση των μέτρων διασφάλισης που επέβαλε η Δημοκρατία της Λετονίας στις εισαγωγές χοιρείου κρέατος καταγωγής Ευρωπαϊκής Κοινότητας.

Άρθρο 3

1. Η Επιτροπή θα επικουρείται από την Επιτροπή Διαχείρισης Γάλακτος και Γαλακτοκομικών Προϊόντων, η οποία θεσπίστηκε με το άρθρο 41 του κανονισμού (ΕΚ) αριθ. 1255/1999 του Συμβουλίου [6].

[6] ΕΕ L 160 της 26.6.1999, σ. 48.

2. Όταν γίνεται αναφορά στην παράγραφο αυτή, εφαρμόζεται η διαδικασία διαχείρισης που προβλέπεται στο άρθρο 4 της απόφασης 1999/468/ΕΚ, σε συνδυασμό με το άρθρο 7 παράγραφος 3 της ιδίας απόφασης.

3. Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ θα είναι ένας μήνας.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται στις άδειες εισαγωγής που έχουν εκδοθεί μετά την ημερομηνία θέσεως σε ισχύ του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΑΝΑΦΟΡΑ ΣΕ ΓΡΑΦΗΚΟ>

>ΘΕΣΗ ΠIΝΑΚΑ>

ΠΑΡΑΡΤΗΜΑ ΑΝΑΣΤΟΛΗ ΤΩΝ ΠΑΡΑΧΩΡΗΣΕΩΝ ΠΟΥ ΧΟΡΗΓΟΥΝΤΑΙ ΣΤΗ ΔΗΜΟΚΡΑΤΙΑ ΤΗΣ ΛΕΤΟΝΙΑΣ

>ΘΕΣΗ ΠIΝΑΚΑ>

Οι ποσότητες που χρησιμοποιούνται στον υπολογισμό αφορούν τις προτιμησιακές δασμολογικές ποσοστώσεις που χορηγούνται από την ΕΚ για τις εισαγωγές βουτύρου από τη Λετονία από την 1η Ιουλίου 2000. Βάσει των κοινοτικών εισαγωγών βουτύρου καταγωγής Λετονίας στη διάρκεια των τριών τελευταίων ετών, είναι δυνατόν να θεωρηθεί ότι οι δασμολογικές ποσοστώσεις θα χρησιμοποιηθούν πλήρως στη διάρκεια της περιόδου αυτής.

Αν η αναστολή των μειωμένων δασμών θέσει τέρμα στις εξαγωγές βουτύρου από τη Λετονία στην Ευρωπαϊκή Ένωση, το μέτρο αυτό θα οδηγήσει σε απώλεια ιδίων πόρων ισοδύναμων με αυτούς που επρόκειτο να εισπραχθούν, σύμφωνα με τις προβλέψεις, κατά το 2000.